PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)
1. Pripravovaný právny predpis:
Novely zákonov: zákon č. 180/2013 Z. z o organizácii miestnej  štátnej správy a o zmene a doplnení niektorých zákonov v znení neskorších predpisov, zákon č. 42/1994 Z. z.  o civilnej ochrane obyvateľstva v znení neskorších predpisov, zákon č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov a zákon č. 179/2011 Z. z. o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov (ďalej len „návrh novely zákonov“).
2. Základné ciele právnej úpravy:
Cieľom pripravovanej právnej úpravy je zosúladiť organizačné, kompetenčné, personálne, procesné a rozhodovacie nastavenie výkonu štátnej správy na úseku civilnej ochrany obyvateľstva, riadenia štátu v krízových situáciách mimo času vojny a vojnového stavu a hospodárskej mobilizácie.
Navrhovaná úprava vychádza z modelu, podľa ktorého pôsobnosť na uvedených úsekoch bude vykonávať okresný úrad v sídle kraja v územnom obvode ustanovenom osobitne pre tieto úseky, pričom výkon niektorých činností sa bude zabezpečovať prostredníctvom pracovísk zriadených v určených územných obvodoch.
Účelom návrhu je odstrániť nesúlad medzi nositeľom pôsobnosti, personálnym a odborným zabezpečením výkonu, rozhodovacou právomocou a vedením dokumentácie, evidencií a informačných systémov.
3. Zhodnotenie súčasného stavu:
Platná právna úprava v dotknutých oblastiach vychádza z rozdelenia pôsobnosti medzi okresné úrady a okresné úrady v sídle kraja, pričom výkon vybraných úloh je v praxi personálne, metodicky a procesne rozptýlený.
Pripravovaný návrh zákona preto reaguje na potrebu jednotného výkonu štátnej správy na tých úsekoch, na ktorých sa má sústrediť odborná agenda, rozhodovanie, evidencia, metodické usmerňovanie, kontrolná činnosť a výkon nadväzujúcich opatrení.
Návrh zároveň počíta so zachovaním miestnej prítomnosti štátu prostredníctvom pracovísk a s prechodom zamestnancov, spisov, registratúry, práv a povinností, majetku a elektronických evidencií tak, aby nedošlo k prerušeniu výkonu štátnej správy.
4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy návrhu zákona formou zasielania podnetov alebo návrhov v intenciách vecného zamerania podľa bodu 2. Lehota na zaslanie vyjadrení je 10 dní odo dňa zverejnenia predbežnej informácie na portáli Slov-Lex.  



Kontaktné údaje:
Ministerstvo vnútra Slovenskej republiky
Sekcia krízového riadenia
Pribinova 2, 812 72 Bratislava

E-mail: skarleta.ferova@minv.sk 

5. Predpokladaný termín začatia pripomienkového konania:
            August 2026

